Tőzsde Mentor

Napi összegzés
2024-08-20
Kissé megtorpantak a tőzsdék, viszont nagyobb elmozdulások nem történtek
A piaci hangulat továbbra is pozitív, mivel jelentősen csökkentek a recessziós félelmek, valamint a japán jegybank kevésbé szigorú nyilatkozatai is segítették a részvényeket.

Napi összegzés
2024-08-19
Tovább folytatódott az emelkedés a tőzsdéken.
Az amerikai és európai piacok is 1% körüli növekedést értek el.
A piaci hangulat ismét optimista a korrekciót követően.

Michigan index
2024-08-16 16:00 (Europe/Budapest)
A Michigan fogyasztói felmérés előzetes augusztusi adati betekintést adnak az amerikai fogyasztók jelenlegi véleményéről és várakozásairól, amelyek fontos jelei lehetnek a recessziós félelmek esetleges felerősödésének vagy enyhülésének.

Napi összegzés
2024-08-16
Tovább folytatódott a pozitív hangulat, a főbb tőzsdeindexek kisebb növekedést mutattak.
A Michican index adatok is kedvezően alakultak, ami csökkentheti a recessziós félelmeket.

Napi összegzés
2024-08-15
Jelentős mértékben emelkedtek a tőzsdeindexek, a beérkező adatok ugyanis tovább erősítették a pozitív piaci hangulatot.
Az amerikai ipari termelés ugyan kis mértékben visszaesett, viszont a kiskereskedelmi adat a 0,4%-os várakozásokkal szemben 1% lett, ami sokat enyhített a recessziós félelmeken.
A heti új segélykérelmek száma is alacsony értéket mutatott, így egyelőre még nem tekinthető túlságosan gyengének az amerikai munkaerőpiac.
A recessziós félelmek csökkenése a kamatvágási várakozásokat is enyhítette, ezáltal a dollár erősödni tudott, viszont még így is három 25 bázispontos kamatvágást vár a piac.

CPI (US)
2024-08-14 14:30
A júliusi amerikai inflációs adatok akár komolyabb mozgásokat is kiválthatnak. Egy alacsony, esetleg negatív havi érték felerősítheti az utóbbi napokban csökkenést mutató recessziós félelmeket, míg egy várt feletti adat a kamatvágási várakozásokat fogná vissza, ami a dollárt is erősítené.

Napi összegzés
2024-08-14
Folytatódott az emelkedés a tőzsdéken, így a tőzsdeindexek már a korábbi esés több, mint felét ledolgozták.
A piaci hangulatnak kedveztek a várakozásoknak megfelelő CPI adatok.
A recessziós félelmek enyhülésével, valamint a továbbra is erős kamatvágási várakozásokkal a chipgyártók és a technológiai részvények ismét jól teljesítenek, ami segíti a teljes részvénypiacot.

PPI (USA)
2024-08-13 14:30
Az amerikai termelői árindex adatokra kiemelten figyelhet a piac, mivel a korábbi CPI adatok jelentős csökkenést mutattak, tovább növelve ezáltal a recessziós aggodalmakat. Amennyiben egy alacsony, esetleg negatív értéket mutatna a friss PPI adat, nagyobb csökkenés is kialakulhatna a tőzsdeindexekben. Egy magas érték azonban csökkentené a kamatvágási várakozásokat, így szintén a részvények eséséhez, viszont az előbbi szituációval ellentétben a dollár erősödéséhez vezethetne.

Napi összegzés
2024-08-13
Jelentős emelkedést értek el az amerikai tőzsdeindexek, az európai piacok azonban kissé alulteljesítettek.
A piaci hangulatnak kedveztek a vártnál alacsonyabb termelői inflációs adatok. Viszont kisebb mértékben így is emelkedtek, ami elősegíti a recessziós félelmek további enyhülését.
Nagyobb visszaesést mutatott a német ZEW index, ami a német gazdaság jelentős gyengülésére utalhat.

Napi összegzés
2024-08-12
Nem alakultak ki nagyobb elmozdulások a tőzsdeindexekben.
A befektetők valószínűleg kivárnak a hét későbbi részében érkező, fontos inflációs adatok előtt.

Napi összegzés
2024-08-09
Tovább emelkedtek a tőzsdeindexek, így folytatódott a korrekció.
Enyhültek a recessziós félelmek, ami kedvezett a piaci hangulatnak.

Napi összegzés
2024-08-08
Sokat javult a piaci hangulat, aminek köszönhetően a főbb tőzsdeindexek jelentős növekedést értek el.
Enyhült a munkaerőpiaccal kapcsolatos aggodalom, mivel az heti új munkanélküli segélykérelmek száma csökkenést mutatott.

Napi összegzés
2024-08-07
A nap elején még kedvező volt a hangulat, később azonban lefordultak a főbb tőzsdeindexek.
A magyar infláció a 4%-os várakozással szemben 4,1%-ra növekedett. Az emelkedő tendencia akár a következő hónapokban is megmaradhat.

Napi összegzés
2024-08-06
Kisebb korrekció alakult ki a piacokon, így az S&P500 és a Nasdaq100 is 1% körüli növekedést ért el
Hiába volt javuló a piaci hangulat, még mindig bizonytalannak tekinthető, mivel a nap végére nagyobb visszaesés mutatkozott.
A japán jen kisebb mértékben stabilizálódott, mivel a japán jegybank egyik döntéshozója kijelentette, hogy a piaci bizonytalanság következtében nem várható további szigorítás.

Napi összegzés
2024-08-05
Komoly esés alakult ki az amerikai és európai tőzsdéken egyaránt.
A piac a múlt pénteki gyenge munkaerőpiaci adatok következtében továbbra is jelentős recessziós félelmet áraz.
A japán jegybank szigorú fellépése következtében felerősödő yen és emelkedő kamatok nagyobb veszteséget okoztak azoknak a befektetőknek, akik alacsony kamatok mellett vettek fel hitelt.
Felerősödtek a mesterséges intelligánciával kapcsolatos kételyek, hogy milyen gyorsan és mértékben térülhetnek meg az ilyen jellegű beruházások.

Amerikai munkaerőpiaci adatok
2024-08-02 15:30
A friss munkaerőpiaci adatok fontos információt szolgáltathatnak az amerikai gazdaság erejéről, valamint befolyásolhatják a kamatvágási és recessziós várakozásokat. Egy alacsony foglalkoztatottság növekedés, valamint növekvő munkanélküliségi ráta akár komolyabb részvénypiaci esést is kiválthat.

Napi összegzés
2024-08-02
Jelentősen elromlott a piaci hangulat, a főbb tőzsdeindexek komoly esést szenvedtek el, mivel a munkaerőpiaci adatok komoly aggodalmat váltottak ki.
Az NFP adatok ugyanis alacsony növekedést mutattak, valamint a munkanélküliségi ráta is 4,3%-ra növekedett a múlt havi 4,1%-ot követően. Ezek az értékek a munkaerőpiac jelentős gyengülését jelezhetik, amelyek felerősítették a recessziós félelmeket.

Napi összegzés
2024-08-01
Komoly visszaesést mutattak a részvénypiacok, az amerikai és európai tőzsdeindexek is jelentős mértékben csökkentek.
A gyenge piaci hangulatban komoly szerepe lehetett több negatív gyorsjelentésnek.
Az Amazon és Intel is gyengébb erednényeket ért el, valamint csökkentette a következő évre vonatkozó előrejelzését. Az Intel ráadásul jelentős költségcsökkentést és leépítést is bejelentett. Ennek következtében mindkét részvény árfolyama nagy mértékben esett, ami a teljes részvénypiacnak sem tett jót.
A chipgyártók továbbra is visszafogott teljesítményt mutatnak, amihez az ARM negatív gyorsjelentése is hozzájárult.

Fed ülés
2024-07-31 20:30
Alapvetően befolyásolhatja a piaci hangulatot a Fed aktuális kamatdöntő ülése. Érdekes lesz megfigyelni, hogy miképpen reagál a jegybank az utóbbi hetek gyengébb adataira, valamint milyen mértékben erősíti meg a felerősödő kamatvágási várakozásokat.

Napi összegzés
2024-07-31
Jelentős növekedést értek el a részvénypiacok, amiben a Fed ülésnek volt a legnagyobb szerepe. Jerome Powell ugyais egyértelmű utalást tett a szeptemberi kamatvágásra, míg kiemelte, hogy az utóbbi hetek gyengébb adatai elenére az amerikai gazdaság továbbra is erősnek tekinthető.
Az eurózóna júliusi inflációs adata azonban a várakozások felett alakult, 2,5% helyett 2,6%-ot mutatott. Ez negatívum lehet az európai tőzsdék szempontjából, míg az eurót erősítheti.

Napi összegzés
2024-07-30
Csökkenést mutattak a főbb amerikai tőzsdeindexek, amiben a félvezetőszektor gyenge teljesítménye volt meghatározó.
Európában ugyanakkor kisebb emelkedés alakult ki, mivel kedvező GDP adatok érkeztek.
Kamatot emelt a Bank of Japan, valamint mennyiségi szigorítást is bejelentett, ami kissé meglephette a befektetőket és tovább csökkentheti az USDJPY árfolyamát.

Napi összegzés
2024-07-29
Nem történtek jelentős elmozdulások az amerikai és európai tőzsdeindexeknél. A piac valószínűleg kivár a szerdai Fed ülés és a pénteki munkaerőpiaci adatok előtt.

Michigan fogyasztói felmérés
2024-07-26 16:00
A Michigan Egyetem által készített felmérés újabb információkat adhat az amerikai fogyasztói szokásokkal és várakozásokkal kapcsolatban. A kamatemelések késleltetett hatása kezd egyre inkább érvényesülni, így a fogyasztói hangulatban is kialalkulhat egy csökkenő tendencia. Az alacsonyabb értékek kedvezhetnek a kamatcsökkentések szempontjából, viszont túlzott lassulásra is figyelmeztethetnek.

Amerikai PCE inflációs adat
2024-07-26 14:30
A júniusi PCE inflációs adatra kiemelten figyelhetnek a befektetők. A korábban közzétett júniusi CPI adatok kedvezően alakultak, így a mostani várakozások is optimisták. A Fed a CPI-nél is nagyobb jelentőséget tulajdonít a PCE-nek, így kisebb eltéréseknek is nagy jelentősége lehet.

Napi összegzés
2024-07-26
Az amerikai és európai tőzsdeindexek is növekedtek, javítva ezzel némileg a korábbi gyenge teljesítményen, bár a piaci hangulat továbbra is bizonytalannak tekinthető. A PCE inflációs adat a várakozások szerint alakult, míg a Michigan index adatok is inkább kedevőek lettek, így ezek a tényezők is hozzájárulhattak a növekedéshez.

Amerikai GDP adat (Q2)
2024-07-25 14:30
A második negyedéves amerikai GDP adat nagy mértékben befolyásolhatja a piaci hangulatot. Amennyiben a 2%-os növekedésre vonatkozó várakozásokat meghaladná az adat, csökkenhetnének a recessziós félelmek, viszont felerősödhetnek a későbbi és kevesebb kamatvágásra vonatkozó várakozások. Egy vártnál alacsonyabb érték ugyanakkor felerősödő recessziós félelmet eredményezhetne, így negatív hatása lehet a részvénypiacokra, a dollárt azonban gyengíthetné.

Napi összegzés
2024-07-25
Folytatódott a gyenge piaci hangulat a tőzsdéken. Napon belül azonban az amerikai indexek nagyobb növekedést produkáltak, amiben a kedvező második negyedéves GDP adatnak lehetett szerepe, amely a 2%-os várakozáshoz képest 2,8% lett. Ezt követően ugyanakkor jelentős csökkenés következett be, mivel a technológiai és a kommunikációs szektor továbbra sem teljesít jól.
